反艷歌曲復三山林斗南
作者：王邁
朝代：宋

paragraphs: 誰作艷歌曲，律清語不塵。
雜之古樂府，意態甚迫真。
謂余欠嫵媚，宜爲衆女嗔。
方憐長門閉，漸喜湯沐新。
此曲豈不俊，所儗非吾倫。
生爲奇男子，先辨許國身。
有手要折檻，不炙許史門。
有頭要叩墀，不拜五侯塵。
昵昵兒女語，煦煦婦人仁。
夕泣緣失寵，朝欣爲承恩。
此非奴事張，定是妾效秦。
是爲赤有臭，何止黄不純。
因君詞婉美，感我意酸辛。
正恐漆園女，嗤點我輩人。